झज्जर. झज्जर व बहादुरगढ़ में वर्ष 2012-13 में अलग-अलग बाइपास के लिए अधिग्रहित की गई जमीन के मुआवजे के रूप में 20 फर्जी भू-मालिकों को ढाई करोड़ रुपए दिलवाने के फर्जीवाड़े में पुलिस ने 6 माह बाद पहली गिरफ्तारी की है। इस चर्चित मामले में एक पूर्व राजस्व अधिकारी समेत 13 लोगों के खिलाफ मामला दर्ज है।
ये मामला रोहतक पुलिस की आर्थिक अपराध जांच शाखा ने 30 जून को दर्ज किया था। अब इतने महीनों बाद इसे पहली गिरफ्तारी के रूप में झज्जर के लकडिय़ां गांव निवासी तकदीर सिंह को पुलिस ने विगत-दिवस पकड़ा है। तकदीर अब दो दिन के पुलिस रिमांड पर है। उसे शनिवार को अदालत में पेश किया जाएगा। इसकी गिरफ्तारी के बाद पुलिस ने उम्मीद जताई है कि मामले में अन्य गिरफ्तारी होने के साथ ही इस पूरे फर्जीवाड़े की जड़ तक पहुंचा जा सकेगा।
गौरतलब है कि इस पूरे मसले के दोषी के रूप में एलएओ भिवानी का पूर्व पटवारी भगत सिंह हुड्डा, एचएसआरडीसाी का डीसी रेट का कानूनगो रहा तकदीर सिंह और एलएओ कार्यालय से सेवानिवृत्त कानूनगो कैलाशनाथ प्रमुख रूप से सामने आए। इनमें मास्टर माइंड भगत सिंह को बताया गया।
इनके सहयोगी के रूप में पूर्व एलएओ जयदेव व उनकी एक रिश्तेदार का नाम आया। जिन लोगों को लाखों रुपए के चेक फर्जी तौर पर बांटे गए उनमें कुलदीप सिंह, संदीप कुमार, प्रदीप कुमार, सूरत चंद,सुशील कुमार, विकास,विकास चाहर, व संदीप गुलिया के नाम हैं। इस तरह रोहतक सब्जी मंडी पुलिस थाने ने 13 लोगों के खिलाफ धोखाधड़ी का मामला दर्ज किया। अब करीब छह माह बाद एक गिरफ्तारी हुई है।
आईओ बोले, सबूत जुटा रहे थे इसलिए लेट गिरफ्तारी
रोहतक पुलिस की आर्थिक अपराध शाखा के आईओ सीलकराम ने बताया कि इस मामले में आरोपियों की गिरफ्तारी से पहले वो हर एक तथ्य समेट रहे थे । इनमें जमीन अधिग्रहण से लेकर इसकी नोटीफिकेशन, अवार्ड का प्रोसेस, वह एपीआर जिसके तहत मुआवजा राशि बांटी गई। जिन फर्जी लोगां को बांटी गई उनके नाम ,पते वहीं अन्य जिन पर जिन पर आरोप हैं उनकी पूरी केस हिस्ट्री एलएओ आफिस से मांगी गई। इन सब में समय लगा। लिहाजा गिरफ्तारी में देर हुई अब सभी के लिए धरपकड़ की जा रही है।
सभी की गिरफ्तारी के बाद ही उजागर होगा फजीवाड़ा
भिवानी भू-अधिग्रहण अधिकारी केके अमरोही ने बताया कि हमने इस संबंध में पुलिस को महीनों पूर्व शिकायत दी थी। हम पुलिस की सुस्त कार्रवाई से जरा भी संतुष्ट नहीं है। हमने अप्रैल में मामला उजागर किया और इतने समय तक कोई कार्रवाई न होने पर हम पर ही लोग शक करने लगे थे। अब एक गिरफ्तारी की सूचना मिली है, जबकि मामले में 13 लोग नामजद हैं। सभी की गिरफ्तारी होगी तब फर्जीवाड़े का खेल और साफ नजर आएगा।
गौरतलब है कि फर्जीवाड़े को दैनिक भास्कर ने ही अब तक प्रमुख तौर पर उठाया था। इस संबंध में पहली खबर 19 जून को प्रकाशित की गई थी। इसमें बताया गया कि किस तरह से भू अधिग्रहण कार्यालय झज्जर व रोहतक के स्टाफ ने मिलकर 20 फर्जी लोगों को जमीन का मालिक बनाकर उन्हें गलत मुआवजा दिलाया। इसकी परत दर परत जब जांची गई तो ये ढाई करोड़ का घोटाला निकाला।
नए कानूनगो के जांच संभालते ही मामला हुआ था उजागर
इस बड़े घोटाले का पर्दाफाश तब हुआ जब आरोपी पटवारी व कानूनगो की सेवानिवृति और झज्जर के नए कानूनगो गुलशन कुमार ने चार्ज संभाला। तब दस्तावेज देखकर घोटाले की परत दर परत खुलती चली गई। जमीन अधिग्रहण कर लाखों की राशि ऐसे लोगों के नाम चेक के जरिए बंटवा दी गई जिनकी न तो कोई जमीन है न ही वे ही गांव में मौजूद हैं। इस मामले की जांच भिवानी के भू अधिग्रहण अधिकारी केके अमरोही ने कराई और मामला दर्ज कराया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva